Stori 23: Ol Driman Bilong Fero
TUPELA yia i lus na Josep i stap yet long kalabus. Man bilong lukautim wain i no tingim Josep. Wanpela nait Fero i kisim tupela narapela kain driman, na em i tingting planti long mining bilong en. Yu inap lukim em i slip i stap? Long moningtaim, Fero i singautim ol saveman bilong em na i tokim ol long ol samting em i bin lukim long driman. Tasol ol i no inap long tokim em long mining bilong driman.
Nau long dispela taim stret, man bilong lukautim wain i tingim Josep. Em i tokim Fero: ‘Taim mi stap long kalabus, i gat wanpela man em inap kamapim mining bilong ol driman.’ Fero i tok na kwiktaim ol i bringim Josep i kam ausait long kalabus.
Fero i tokim Josep long ol driman bilong em: ‘Mi lukim 7-pela patpela bulmakau. Bihain mi lukim 7-pela bun nating bulmakau. Na 7-pela bun nating bulmakau i kaikai 7-pela patpela bulmakau.
‘Long namba tu driman mi lukim 7-pela gutpela het bilong rais i kamap long wanpela bun bilong rais. Bihain mi lukim 7-pela het bilong rais i liklik tru na i drai pinis. Na ol het bilong rais i liklik tru i daunim ol 7-pela gutpela het bilong rais.’
Josep i tokim Fero: ‘Tupela driman i gat wankain mining. Ol dispela 7-pela patpela bulmakau na 7-pela gutpela het bilong rais i makim 7-pela yia, na 7-pela bun nating bulmakau na 7-pela het bilong rais i liklik tru i makim 7-pela yia. Long 7-pela yia bai i gat planti kaikai i kamap long Isip. Na bihain bai i gat 7-pela yia bilong hangre.’
Olsem na Josep i tokim Fero: ‘Yu mas makim wanpela man i gat gutpela save na tingting em bai bosim wok bilong bungim ol kaikai insait long ol 7-pela gutpela yia. Orait, taim 7-pela yia bilong hangre i kamap, ol manmeri bai i no ken i stap hangre.’
Fero i amamas long dispela tok. Na em i makim Josep long bosim wok bilong bungim ol kaikai. Josep i kamap nambawan bikpela man long Isip, na Fero tasol i gat bikpela namba moa long em.
Etpela yia bihain, long taim bilong hangre, Josep i lukim sampela man i kam. Yu save ol i husat? Em ol 10-pela brata bilong Josep! Papa bilong ol, Jekop, i salim ol i go long Isip, long wanem, ol i sot long kaikai long Kenan. Josep i luksave long ol brata bilong em, tasol ol i no luksave long em. Yu save bilong wanem ol i no luksave long em? Long wanem, Josep i kamap bikpela man pinis, na em i pasim ol narapela kain klos.
Josep i tingim gen olsem taim em i stap mangi yet em i bin driman olsem ol brata bilong em i brukim skru long em. Yu inap tingim dispela stori? Olsem na Josep i luksave olsem God yet i bin salim em i go long Isip, na i gat as na God i bin mekim olsem. Yu ting Josep i mekim wanem? Nau yumi ken stori long dispela.
Stat 41:1-57; 42:1-8; 50:20.
Ol askim
- Long wanpela nait wanem samting i kamap long Fero?
- Bilong wanem man bilong lukautim wain i tingim Josep?
- Olsem yumi lukim long piksa, Fero i lukim wanem tupela driman?
- Josep i tok ol dispela driman i makim wanem samting?
- Olsem wanem Josep i kamap nambawan bikpela man long Isip, na Fero tasol i gat bikpela namba moa long em?
- Bilong wanem ol brata bilong Josep i kam long Isip? Bilong wanem ol i no luksave long Josep?
- Josep i tingim wanem driman? Dispela driman i helpim em long kliagut long wanem samting?
Sampela askim moa
- Ritim Stat 41:1-57.
Olsem wanem Josep i stiaim tingting bilong ol man i go long Jehova? Olsem wanem ol Kristen long nau i ken bihainim pasin bilong em? (Stt. 41:16, 25, 28; Mt. 5:16; 1 Pi. 2:12)
Olsem wanem haptaim bilong planti kaikai na haptaim bilong bikpela hangre long Isip i kamapim klia olsem long ol samting bilong spirit i stap bilong lain bilong Jehova i narapela kain tru long i stap bilong lain Kristendom? (Stt. 41:29, 30; Amo. 8:11, 12)
- Ritim Stat 42:1-8 na 50:20.
Yu ting em i rong sapos ol man i lotuim Jehova i brukim skru long wanpela man bilong soim rispek long namba bilong em sapos em i pasin bilong dispela ples? (Stt. 42:6)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn lmo_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn